આ અંગે મળતી માહિતી અનુસાર સુરત જિલ્લાના કામરેજ તાલુકાના નવાગામ ઉદ્યોગ નગર ખાતે રહેતા નંદલાલ શામજી સોલંકી ઉદ્યોગનગરમાં જ બજરંગ આયર્નવર્કસમાં ખરીદ વેચાણનું કામ કરે છે. તેમની સાથે તેના પિતરાઇ ભાઈ હિતેશ ધનજી સોલંકી પણ મદદ કરે છે. ગત 30 એપ્રિલના રોજ હિતેશ પર બોટાદના સહકાર નગરમાં રહેતા ચિરાગ બાબુ પંડ્યાનો ફોન આવ્યો હતો અને તેમણે બે નંગ રોટોવેટરનો ઓર્ડર આપ્યો હતો. ચિરાગે કે ચેકથી પેમેન્ટ કરવા જણાવ્યુ હતું. ચિરાગ પંડયાએ નંદલાલ સોલંકીને ફોન કરી ને રાજૂ ટ્રાન્સપોર્ટ વાળાનો મોબાઇલ નંબર આપી તેમના ટેમ્પોમાં મોકલી આપવા જણાવ્યુ હતું. દરમ્યાન 3/5/2018ના રોજ રાજૂભાઈ ટ્રાન્સપોર્ટ વાળાનો ફોન આવતા તેમણે જણાવ્યુ હતું કે ચિરાગભાઈને તાત્કાલિક રોટોવેટરની જરૂર છે. આથી પિયુષભાઈ કાનાણીનો ટેમ્પો આવશે તેમાં મોકલી આપવા જણાવતા બીજા દિવસે 10.00 વાગ્યે ટેમ્પો આવી ગયો હતો. જેમાં તેમણે ભાવિનભાઈ બાબુભાઇ પંડ્યા અને ચિરાગ બાબુભાઈ પંડ્યાના નામનું ડિલિવરી ચલણ બનાવી બંને રોટોવેટર મોકલી આપ્યા હતા. રોટોવેટર મળી જતાં જ ચિરાગ પંડ્યા એ 5/5/2018ના રોજ ફોન કરી સવારે 9 વાગ્યા સુધીમાં કારખાને જઈને ચેક આપી આવશે એમ જણાવ્યુ હતું. પરંતુ તેઓ ચેક આપી ગયા ન હતા. દરમ્યાન બીજા દિવસે નંદલાલના ભત્રીજા વિપુલ સોલંકે ચિરાગે બતાવેલ સરનામે તપાસ કરતાં ત્યાં તેમનું ઘર બંધ હતું એ પાડોશીઓને પૂછતાં છેલ્લા ચાર માસથી તેઓ અન્ય જગ્યાએ રહેવા જતાં રહ્યા હોવાનું જણાવ્યુ હતું. અવારનવાર ફોન કરવા છતાં તેઓ ફોન ઉપાડતા ન હોય અંતે બુધવારે સાંજે નંદલાલે કામરેજ પોલીસ મથકમાં ચિરાગ બાબુ પંડ્યા વિરુદ્ધ ફરિયાદ કરતાં પોલીસે છેતરપિંડી વિશ્વાસઘાતનો ગુનો નોંધી તપાસ હાથ ધરી છે.